**МОТИВИ**

**към проекта на Закон за изменение и допълнение на Закона за горите**

Законът за горите (ЗГ) е основният нормативен акт, регламентиращ правните отношения, свързани с управлението, стопанисването и контрола в горските територии.

**Причини, които налагат приемането на законопроекта**

С предлагания проект на закон се цели актуализация и прецизиране на някои от действащите норми и въвеждане на нови такива в изпълнение на Решение на Министерския съвет № 704/05.10.2018 г., както и запълване на празноти в закона относно извършването на дейности в горски територии при бедствия и при проучвания във връзка с изграждането и поддържането на обекти на техническата инфраструктура и съоръженията към тях

**Цели**

Проектът на Закон за изменение и допълнение на Закона за горите има за цел създаване на законова възможност за извършването на инженерно-геоложки и хидрогеоложки проучвания в горски територии, във връзка с изграждането и/или поддържането на обекти на транспортната техническа инфраструктура и съоръженията към нея, включително за изграждането на временни пътища за достъп до площадките за проучване.

Във връзка с проучването, проектирането и строителството на нови или реконструкцията на съществуващи пътища и железопътни линии и съоръжения към тях, както и за поддръжката им, в последните години възниква необходимост предварително да се извършват инженерно-геоложки и хидрогеоложки проучвания за общата устойчивост на територията и пригодността й за строителство, както и за безопасна експлоатация на съществуващи обекти на транспортната техническа инфраструктура (пътища, жп линии, водостоците, мостовете, виадуктите, естакадите, надлезите, подлезите, тунелите и др). В Закона за горите няма предвиден ред, с който да се разрешава извършването на такива проучвания в горски територии. Дейностите по проучването са свързани с обособяването на площадки за проучване и прокарването на временни пътища за достъп до тях, които дейности от своя страна са свързани с изсичането на дървесина. В тази връзка се предвижда да се създаде такъв ред, като се учредява право на ползване, включително и за изграждането на временните пътища, необходими за достигане до площадките за проучване. В чл. 69, ал. 1 от Закона за горите се предлага да се създаде т. 5 за учредяване на право на ползване върху горски територии за извършване на инженерно-геоложки и хидрогеоложки проучвания, във връзка с изграждането и/или поддържането на обекти на транспортната техническа инфраструктура и съоръженията към нея, включително за изграждането на временни пътища за достъп до площадките за проучване – за срок от една година. Приложението на предложената разпоредба е стеснено само до обекти на транспортната техническа инфраструктура, тъй като практиката показва, че само за такива обекти е възниквала и възниква необходимостта предварително да се извършат инженерно-геоложки и хидрогеоложки проучвания за изработването на предварителен проект с варианти на новопроектирано трасе на обекта, както и за проучвания във връзка с безопасната експлоатация на съществуващи обекти.

В чл. 69, ал. 3 се прави допълнение, като се регламентира срокът, за който може да се учреди право на ползване в поземлени имоти в горски територии за устройване на постоянен пчелин.

С цел намаляване на административната тежест се предлага в чл. 70, ал. 2 и в чл. 75, ал. 2, т. 1 да отпадне изискването за представяне на документи, с които компетентния орган може да се снабди служебно.

С предложените изменения на чл. 70, ал. 3 и 7 от Закона за горите се цели решаването на проблема с издаването на административен акт за учредяване на право на ползване за устройване на постоянни пчелини в деня на подаване на заявлението, която на практика е неприложима в срок. За издаване на административен акт следва да са налице набор от документи, с които да се идентифицира територията, върху която се учредява правото на ползване, както и такива по Закона за пчеларството. В повечето случаи заявлението не е окомплектовано с изискуемите документи, от друга страна след постъпване на заявлението, административният орган следва да извърши проверка за предпоставките за допустимостта на заявлението по реда на чл. 27, ал. 2 от Административнопроцесулния кодекс. Също така, преди издаването на акта органът следва да е извършил проверка и да е събрал и изяснил всички факти и обстоятелства за поземления имот в горска територия, които са от значение за административното производство. Невъзможно е всички тези действия да бъдат извършени в рамките на деня на подаване на заявлението, включително изготвянето и издаването на административния акт. Предвид посоченото, с редакцията на ал. 7, която става ал. 8, срокът се изменя на един месец. В новата ал. 7 се регламентират нормативи за определяне на площта, върху която ще се учредява право на ползване за устройване на постоянни пчелини и за определяне на площта, върху която се разрешава настаняването на временни пчелини. С предложената нова ал. 7 ще се предотврати възможността за злоупотреби с площи в горски територии, необходими за устройване на постоянни пчелини. В ал. 4 се въвежда срок на разрешението за временни пчелини, който не може да бъде по - дълъг от 6 месеца.

С цел облекчаване на процедурата за учредяване на право на ползване за устройване на постоянни пчелини в поземлени имоти в горски територии – държавна собственост се предлага договорът за учредяване на вещното право на ползване да се подписва от директора на съответното държавно предприятие по чл. 163 от Закона за горите, на чиято територия ще се устройства пчелина, а не от изпълнителния директор на Изпълнителна агенция по горите. По отношение на предложението за допълнение на чл. 71, ал. 7 от ЗГ следва да се отбележи, че предложените изменения, които се отнасят до правото на ползване за устройване на постоянни пчелини, са насочени към подпомагане на собствениците на пчелни семейства. Производството е двуактно и включва издаване на заповед за горските територии - държавна собственост и сключване на договор за учредяване на ограничени вещни права върху недвижими имоти. В конкретния случай е по - целесъобразно един и същи орган да издава заповед и да сключва договор. Настоящата процедура е тромава и не изпълнява целта на закона. Още повече, че изпълнителният директор на ИАГ следва да сключва договори за територията на цялата страна, което допълнително забавя процеса. Предвид посоченото, е по-целесъобразно всеки директор на държавно предприятие да сключва договори за територията на предприятието.

Предложенията за добавяне на думите „и консервация“ в текста на разпоредбите на чл. 70 и 71 от ЗГ е във връзка изменението и допълнението на чл. 69, ал. 1, т. 3 от ЗГ (обн., ДВ, бр. 13 от 2017 г.).

Създава се чл. 86а, съгласно който при бедствия се допуска изпълнението на неотложни аварийно-възстановителни работи, с цел овладяване на възникнало бедствие и защита на живота и здравето на хората, имуществото и околната среда, преди издаването на акт за промяна на предназначението на поземлени имоти в горски територии и/или учредяването на ограничени вещни права. Направеното предложение е във връзка с многобройните случаи през предходните години, при които в резултат на наводнение и свлачище и с цел осигуряване на достъп до населените места е трябвало да се изгради обходен път в горски територии и да се възстановят съоръжения на техническата инфраструктура.

С предложеното изменение и допълнение на чл. 99 се регламентира редът за изготвяне и одобряване на проекти за рекултивация на нарушени терени в поземлени имоти в горски територии вследствие на извършени дейности в горски територии или реализиране на инвестиционни намерения. Във връзка с проектите за рекултивация, в Закона за горите се регламентира таксата за одобряване на същите от изпълнителния директор на Изпълнителна агенция по горите.

**Финансови и други средства, необходими за прилагането на новата уредба**

Приемането на проекта на Закон за изменение и допълнение на Закона за горите не води до необходимост от осигуряване на допълнителни финансови средства.

Следва да се подчертае, че предложените промени няма да доведат до допълнителна финансова тежест за бюджета.

Проекта на акт не води до изменения в целевите стойности на показателите за изпълнение, в т.ч. ключовите индикатори.

**Очаквани резултати от прилагането на акта**

С приемането на законопроекта ще се извършат необходимите нормативни промени в Закона за горите, свързани с прецизиране на отделни разпоредби с оглед на тяхното практическо прилагане, ще се създаде ред за извършването на инженерно-геоложки и хидрогеоложки проучвания в горски територии, във връзка с изграждането и/или поддържането на обекти на транспортната техническа инфраструктура и съоръженията към нея, включително за изграждането на временни пътища за достъп до площадките за проучване и ще се намали административната тежест за гражданите и бизнеса във връзка с предоставяните административни услуги по реда на Закона за горите.

С проекта на решение не се транспонират норми на европейското законодателство, поради което не е изготвена и представена таблица за съответствието с правото на Европейския съюз.

**МИНИСТЪР-ПРЕДСЕДАТЕЛ:**

**БОЙКО БОРИСОВ**